CELEX: 32017R2233
Language: sk
Date: 2017-12-04 00:00:00
Title: Vykonávacie nariadenie Komisie (EÚ) 2017/2233 zo 4. decembra 2017, ktorým sa mení nariadenie (ES) č. 900/2009, pokiaľ ide o charakterizáciu selenometionínu produkovaného mikroorganizmom Saccharomyces cerevisiae CNCM I-3399 (Text s významom pre EHP )

5.12.2017   
            
            
               SK
            
            
               Úradný vestník Európskej únie
            
            
               L 319/78
            
         VYKONÁVACIE NARIADENIE KOMISIE (EÚ) 2017/2233
   zo 4. decembra 2017,
   ktorým sa mení nariadenie (ES) č. 900/2009, pokiaľ ide o charakterizáciu selenometionínu produkovaného mikroorganizmom Saccharomyces cerevisiae CNCM I-3399
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 13 ods. 2,
   keďže:
   
               (1)
            
            
               nariadením Komisie (ES) č. 900/2009 (2), ktoré bolo zmenené vykonávacím nariadením Komisie (EÚ) č. 427/2013 (3), sa povoľuje selenometionín produkovaný mikroorganizmom Saccharomyces cerevisiae CNCM I-3399 ako kŕmna doplnková látka.
            
         
               (2)
            
            
               Komisii bola predložená žiadosť o zmenu podmienok povolenia, pokiaľ ide o charakterizáciu kŕmnej doplnkovej látky. K uvedenej žiadosti boli priložené príslušné podporné údaje. Komisia túto žiadosť postúpila Európskemu úradu pre bezpečnosť potravín (ďalej len „úrad“).
            
         
               (3)
            
            
               Úrad dospel vo svojom stanovisku z 5. júla 2017 (4) k záveru, že požadovaná zmena nebude mať vplyv na bezpečnosť a účinnosť výrobku, pričom sa odvolal na riziko pre bezpečnosť používateľov výrobku. Súčasný povoľovací akt obsahuje ustanovenie, podľa ktorého sa primerane posudzuje toto riziko. Úrad navrhuje zahrnúť obsah selénocysteínu do charakterizácie doplnkovej látky, ale z dôvodu chýbajúcej analytickej metódy pre selénocysteín nemožno tento návrh prijať.
            
         
               (4)
            
            
               Z posúdenia zmeneného prípravku vyplýva, že podmienky povolenia stanovené v článku 5 nariadenia (ES) č. 1831/2003 sú splnené.
            
         
               (5)
            
            
               Nariadenie (ES) č. 900/2009 by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Zmena nariadenia (ES) č. 900/2009
   Vo štvrtom stĺpci prílohy k nariadeniu (ES) č. 900/2009 sa text medzi nadpisom „Charakterizácia doplnkovej látky“ a nadpisom „Charakteristika účinnej látky“ nahrádza takto:
   
      „selén v organickej forme, prevažne selenometionín (63 %) s obsahom Se 2 000 – 3 500 mg/kg (97 % – 99 % selénu v organickej forme)“.
   
   Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. decembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 268, 18.10.2003, s. 29.
   
      (2)  Nariadenie Komisie (ES) č. 900/2009 z 25. septembra 2009 o povolení selenometionínu produkovaného mikroorganizmom Saccharomyces cerevisiae CNCM I-3399 ako kŕmnej doplnkovej látky (Ú. v. EÚ L 256, 29.9.2009, s. 12).
   
      (3)  Vykonávacie nariadenie Komisie (EÚ) č. 427/2013 z 8. mája 2013 o povolení selenometionínu produkovaného mikroorganizmom Saccharomyces cerevisiae NCYC R646 ako kŕmnej doplnkovej látky pre všetky druhy zvierat, ktorým sa menia nariadenia (ES) č. 1750/2006, (ES) č. 634/2007 a (ES) č. 900/2009, pokiaľ ide o maximálnu mieru doplňovania kvasnicami obohatenými selénom (Ú. v. EÚ L 127, 9.5.2013, s. 20).
   
      (4)  Vestník EFSA (EFSA Journal) (2017) 15(7):4937.